กรมเจรจาการค้าระหว่างประเทศ ชี้โอกาสขยายตลาดสินค้าเกษตรไทย จับมือร่วมกับสภาเกษตรกรแห่งชาติ ไปตลาดโลก
กรมเจรจาการค้าระหว่างประเทศ ชี้โอกาสขยายตลาดสินค้าเกษตรไทย จับมือร่วมกับสภาเกษตรกรแห่งชาติ ลงพื้นที่สร้างความรู้การใช้ประโยชน์จากความตกลงเอฟทีเอ เพื่อเพิ่มช่องทางการส่งออกสินค้าเกษตรไทยไปตลาดโลก   นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า กรมเจรจาการค้าระหว่างประเทศ ได้ร่วมมือกับสภาเกษตรกรแห่งชาติ ดำเนินโครงการเพิ่มศักยภาพเกษตรกรในยุคการค้าเสรีตลอดปี 2562 จำนวน 6 ครั้ง ในภูมิภาคต่างๆ ทั่วประเทศ โดยได้ลงพื้นที่ไปแล้ว 4 ครั้ง ในจังหวัดอุดรธานี ปราจีนบุรี แม่ฮ่องสอน และสุโขทัย และครั้งที่ 5 จะลงพื้นที่พบปะเกษตรกรที่ จังหวัดศรีสะเกษในเดือนมิถุนายนนี้ โดยมีกลุ่มเป้าหมายเป็นเกษตรกรใน 3 จังหวัด ได้แก่ ศรีสะเกษ อุบลราชธานี และยโสธร ซึ่งมีสินค้าเกษตรที่มีศักยภาพในพื้นที่ เช่น ชาหอมแดง ทุเรียนและมังคุด พืชสมุนไพร ผ้าไหมเก็บย้อมมะเกลือ เป็นต้น ซึ่งกรมฯ มั่นใจว่า ความร่วมมือกับสภาเกษตรกรแห่งชาติในปีนี้ จะช่วยยกระดับสินค้าเกษตรของชุมชนตลอดห่วงโซ่การผลิตให้ได้คุณภาพและมาตรฐานสากล รวมถึงเป็นการขยายช่องทางการจำหน่ายทั้งในประเทศและต่างประเทศโดยใช้ประโยชน์จากเอฟทีเอ เพื่อเสริมศักยภาพการแข่งขันให้เกษตรกรมีคุณภาพชีวิตที่ดีขึ้นอย่างยั่งยืน   ทั้งนี้ มูลค่าการค้าระหว่างไทยกับประเทศคู่ที่มีความตกลงการค้าเสรี ( FTA )ทั้ง 18 ประเทศ มีการเติบโตเพิ่มขึ้นมากในช่วงที่ผ่านมา โดยปี 2561 ไทยส่งออกสินค้าเกษตรไปตลาดโลกมูลค่ากว่า 2.31 หมื่นล้านเหรียญสหรัฐ เป็นการส่งออกไปประเทศคู่ค้า FTA มูลค่า 1.47 หมื่นล้านเหรียญสหรัฐ หรือร้อยละ 64 ของมูลค่าการส่งออกสินค้าเกษตรทั้งหมด โดยมีตลาดส่งออกสินค้าเกษตรที่สำคัญคือ จีน อาเซียน และญี่ปุ่น สำหรับผลไม้พบว่า ประเทศคู่ค้า FTA ของไทยส่วนใหญ่ลดภาษีนำเข้าเหลือร้อยละศูนย์แล้ว โดยในปี 2561 ผลไม้ไทยมีมูลค่าส่งออกสูงถึง 88,000 ล้านบาท สินค้าผลไม้หลักคือ ทุเรียน ลำไย มังคุด และมะม่วง ตลาดส่งออกสำคัญเช่น จีน เวียดนาม และฮ่องกง